Voorsiening Archives - Bybelskool vir Bereane
Tag Archives: Voorsiening
April 21, 2020 nati@stander.co.za
Dit voel vreemd om 'n Psalm soos Psalm 66 vandag te lees. Hierdie Psalm besing die lof van die Here – terwyl ons vandag dalk eerder in benoudheid wil uitroep tot die Here.
Maar kyk fyn. Die lof wat die digter besing, hou alles verband met weldade van die Here in die verlede. Hoekom sal dit wees? Heel waarskynlik is dit omdat die digter tans in 'n groot penarie sit!
In die antieke tyd het mense geglo is die toekoms agter jou (want jy kan dit nie sien nie) terwyl die verlede voor jou lê (want dit is bekend aan jou). Jy het dus as't ware met jou rug die toekoms – oftewel die onbekende – in geloop, terwyl jou oë op die verlede gerig is.
Hoe meer onheilspellend die onbekende lyk, hoe meer het hulle geroem op die uitkoms wat die Here in die verlede gebring het. Hierdie manier van na die realiteit kyk, skep hoop vir die gelowige.
Wanneer ek en jy vandag bang oor more is, kan ons ook na die verlede terugkyk en rede vind om die Here te loof. Hoeveel keer het Hy ons nie al gedra, beskerm en vir ons voorsien nie? Hy sal dit weer doen..
Eksodus 16 (1 Maart)
March 1, 2016 nati@stander.co.za
Eks 16:4 Die Here wou hê dat die Israeliete elke dag vars kos moes bymekaarmaak. Hou wou daardeur by die volk iets kweek van 'n daaglikse vertroue in Hom. In vers 20 sien ons dat baie mense nie daarvoor te vinde was nie. Hulle wou opgaar, want net miskien voorsien die Here nie die volgende dag weer so ruim nie.
Is daar by my 'n daaglikse afhanklikheid van die Here? Ja, ek sê so met my mond. Maar vertrou ek regtig elke more nuut in die Here? Of teer ek nog op ou kos van die verlede?